Арчар (река)
Арчар (Арчарица) е река в Северозападна България, Видинска област, общини Макреш, Белоградчик и Димово, десен приток на река Дунав. Дължината ѝ е 59,4 km, която ѝ отрежда 65-о място сред реките на България.

Река Арчар извира на 200 m източно от връх Бабин нос в планината Бабин нос, на 1060 m н.в. До село Раяновци тече в планинска гориста долина и в нея се вливат реките Каменития Арчар (ляв приток) и Кръстина (десен). След това продължава в източна посока в дълбока (на места до 100 m) каньоновидна долина. Тук отдясно в нея се вливат най-големите ѝ притоци – Арчарица, Ошанска река, Върли дол и Салашка река. При село Острокапци Арчар завива на североизток, а при село Въртоп – на изток и се влива отдясно в река Дунав на 769-и km, при село Арчар, на 30 m н.в.

Площта на водосборния басейн на Арчар е 365,4 km2, като на север граничи с водосборния басейн на река Видбол, на югоизток с басейните на реките Скомля и Лом, а на югозапад – с водосборния басейн на река Тимок.

Средният многогодишен отток при село Рабиша е 0,8 m3/s, а в устието – 1,57 m3/s. Пълноводието е през март-юни, а маловодието – юли-октомври.

По течението на реката са разположени седем села и един град: Община Белоградчик – селата Раяновци и Рабиша; Община Димово – селата Кладоруб, Острокапци, Държаница, Арчар и град Димово; Община Видин – село Въртоп.

В горното течение, след село Раяновци е изграден язовир „Арчар", който се използва главно за напояване.

По долината на реката преминават участъци от 3 пътя от Държавната пътна мрежа:
 на протежение от 2,7 km между разклона за гара Макреш и град Димово, участък от Републикански път I-1;
 на протежение от 6,4 km между град Димово и село Кладоруб, участък от Републикански път III-1102;
 на протежение от 4,3 km между селата Кладоруб и Рабиша, участък от Републикански път III-1104.

Притоци 
От извора до устието

 Зли дол / Подгоре /
 Каменити Арчар
 Дълбоки дол / Подгоре /
 Кръстина река
 Церачки дол / Раяновци /
 Мечкина река
 Ошански дол
 Върли дол / Рабиша /
 Попов дол / Рабиша /
 Беински дол
 Ерезински дол
 Салашка река
 Цигански дол / Кладоруб /
 Дълбоки дол / Кладоруб /
 Селски дол / Острокапци /
 Дълбоки дол / Острокапци /
 Бабалеев дол
 Лещарски дол
 Умни дол
 Белшица
 Гробищки дол
 Радева бара
 Въртопски дол
 Раповски дол
 Бръзарци

Вижте също 
 Списък на реките в България
 Списък на реките в България по водосборни басейни
 Списък на реките в България по дължина

Топографска карта

Източници 
 Енциклопедия България, т.1 А-В, Издателство на БАН, София 1978, стр. 138.
 Енциклопедия България, том 1, Издателство на БАН, София, 2011, стр. 113.
 Мичев, Н и Ц. Михайлов, И. Вапцаров и Св. Кираджиев, Географски речник на България, София 1980 г., стр. 21.

Външни препратки 
 Google Earth

Реки в България
Реки в област Видин
Притоци на Дунав
Арчар